A BIZOTTSÁG KÖZLEMÉNYE A TANÁCSNAK az Európai Unió számára a Szinkrotronfény a kísérleti tudományban és az alkalmazásokban a Közel-Keleten (SESAME) elnevezésű kezdeményezés nemzetközi központjában igénylendő megfigyelői státuszról /* COM/2015/065 final */





Megfigyelői státusz igénylése az Európai Unió számára a SESAME-ban Összefoglalás A SESAME jordániai székhelyű nemzetközi kutatási és csúcstechnológiai központ, melynek neve a Synchrotron-light for Experimental Science and Applications in the Middle East (Szinkrotronfény a kísérleti tudományban és az alkalmazásokban a Közel-Keleten)[1] kifejezésből született. Egyedülálló vállalkozás, amely azzal a céllal jött létre, hogy a tudományos diplomácia a béke és az együttműködés kultúráját előmozdító eszközzé váljon a tágabb értelemben vett Közel-Keleten[2]. A SESAME tagjai közé jelenleg Bahrein, Ciprus, Egyiptom, Irán, Izrael, Jordánia, Pakisztán, Palesztina és Törökország tartozik, míg Brazília, Japán, Kína, Kuvait, az Oroszországi Föderáció, Svájc, az USA, valamint az EU több tagállama (az Egyesült Királyság, Franciaország, Görögország, Németország, Olaszország, Portugália, Spanyolország és Svédország) megfigyelői státusszal rendelkezik. 1. Háttér A SESAME létrehozására 2004-ben, az UNESCO égisze alatt került sor abból a célból, hogy a tudományos diplomácia a tudományos együttműködés kultúráját előmozdító eszközzé váljon a tágabb értelemben vett Közel-Keleten. A projektet 45 Nobel-díjas is támogatásáról biztosította egy közös nyílt levélben. A projekt tudományos kezdeményezésként született, és valós tudományos értékkel bír. A SESAME előmozdítja a kutatási és technológiai kiválóságot a térségben, és megakadályozza, illetve visszafordítja a tudományos elit elvándorlását. Ezzel egyidejűleg tudományos és kulturális összeköttetéseket teremt különböző társadalmak között, és a tudomány terén folytatott nemzetközi együttműködés révén hozzájárul a béke kultúrájának kialakulásához. A SESAME olyan motiváló tudományos környezetet hoz létre, amely arra ösztönzi a térség legkiválóbb tudósait és szakembereit, hogy a régióban maradjanak, illetve hogy visszatérjenek oda, ha korábban máshová települtek. Emellett fórumot biztosít az európai és az Európán kívüli országokban tevékenykedő tudósokkal folytatott együttműködéshez is. A Közel-Keleten a SESAME napjainkban egyike a térségben folyó azon kevés projektnek, amely előmozdítja az országhatárokon átnyúló párbeszédet. A SESAME nagyon kedvező hatást gyakorolhat a térségre tudományos és társadalmi-gazdasági szempontból egyaránt, mivel a szinkrotronlétesítmények igen nagy innovációs potenciált hordoznak magukban, és a hozzájuk kapcsolódó beruházások hamar megtérülhetnek. A térség tudósai közül már jelenleg is több mint kétszázan használják a SESAME által kínált lehetőségeket (azaz a már rendelkezésre álló létesítményeket). A tervek szerint a SESAME 2016-ban jut el a teljes körű működőképesség szakaszába, feltéve, hogy a kiépítésének befejezéséhez szükséges tőke a megfelelő időben rendelkezésre áll. A SESAME éves működési költségvetése jelenleg 3,2 millió dollárt tesz ki, mely összeg a teljes körű működőképesség elérését követően várhatóan körülbelül 6 millió dollárra fog emelkedni. 2. Az Európai Unió elkötelezettsége a SESAME iránt és hozzájárulása annak munkájához A Közel-Keleten egyedülálló nemzetközi tudományos kezdeményezésnek számító SESAME Németország és más uniós tagállamok hozzájárulásainak köszönhetően született meg[3]. Az Európai Nukleáris Kutatási Szervezet (CERN) mintájára jött létre, mely úttörő szerepet játszott a tudomány mint az együttműködés kultúráját a tudományterületek határain túl is erősítő eszköz alkalmazásában. A CERN-hez hasonlóan a SESAME célja, hogy támogatást biztosítson a tudományos és a technológiai kiválóság számára a Közel-Keleten, és a tudomány terén folytatott nemzetközi együttműködés révén hidakat építsen különböző társadalmak között. A SESAME kezdeményezést számos tudós és kormány is határozottan felkarolta az EU-ban és azon kívül egyaránt. Az uniós tagállamok közül Ciprus a SESAME teljes jogú tagja, nyolc további uniós tagállam pedig megfigyelőként vesz részt a SESAME Tanácsának ülésein. A SESAME nagymértékben támaszkodik az európai partnerlaboratóriumok által rendelkezésre bocsátott szakértelemre, technikai segítségre és felszerelésekre (Németország, Franciaország, Olaszország, az Egyesült Királyság, Svédország, Spanyolország és Svájc szinkrotronlétesítményei mind a munkaerő, mind a források vonatkozásában jelentős hozzájárulást nyújtottak a projekthez). Az Európai Bizottság több ízben is kinyilvánította, hogy támogatja a SESAME kezdeményezést, és az évek során összesen több mint 10 millió euróval járult hozzá annak megvalósításához, nevezetesen a hetedik kutatási keretprogrammal összefüggésben (a CERN 5 millió eurós támogatást nyújtott a SESAME eltérítőmágneseihez[4]), valamint az EU és Jordánia közötti kétoldalú pénzügyi támogatási programok (további 5 millió euró) és konkrét kutatási projektek (például: LinkSCEEM 1 és 2[5]) keretében. Az EU által a SESAME-hoz nyújtott legfontosabb műszaki hozzájárulás a fő tárológyűrű mágnesrendszere, amely katalizálta a SESAME létrehozását. A SESAME számára hatalmas kihívást jelentett a szükséges tőke előteremtése. Ebben az összefüggésben a Bizottság és az uniós tagállamok hozzájárulásai létfontosságúak voltak a kezdeményezés megvalósulásának biztosítása szempontjából. 3. Az EU-nak törekednie kell arra, hogy megfigyelői státuszt kapjon a SESAME-ban 2014. március 27-én hivatalos meghívás érkezett az Európai Bizottság szolgálataihoz a SESAME Tanácsától, amely megfigyelői státuszt ajánlott az EU-nak a SESAME-ban. A követendő eljárás szerint levelet kell intézni az UNESCO főigazgatójához, amelyben az Unió megerősíti, hogy elfogadja a SESAME alapszabályát, és közli, hogy megfigyelővé kíván válni. E levél kézhezvételét követően összehívják a SESAME Tanácsát, hogy szavazzon a kérdésről. Az eddigi jó együttműködésre tekintettel a SESAME Tanácsa várhatóan támogatni fogja az Unió kérését. A SESAME-ban betöltött megfigyelői státusz nem biztosítana szavazati jogot az EU számára. Ugyanakkor ez a státusz a következő előnyökkel jár: a megfigyelők részt vesznek a Központ végrehajtó szervének – a Tanácsnak – a munkájában, napirendi pontokat és javaslatokat terjeszthetnek be a Tanács ülésein való megvitatás céljából, polgáraik állásokat tölthetnek be a SESAME-nál, és – lehetőség szerint – a berendezések és készletek beszerzésére irányuló ajánlati felhívások a tagok és a megfigyelők területén található gyártókra és beszállítókra korlátozódnak. Míg a tagok éves pénzügyi hozzájárulást fizetnek, a megfigyelők nem kötelesek ilyen pénzügyi hozzájárulást nyújtani. A SESAME vitathatatlanul nagy lehetőséget kínál arra, hogy az EU, a Közel-Kelet és az EU kiterjesztett szomszédsága közötti tudományos együttműködés elmélyítése révén az Unió hozzájáruljon a tudományos kiválósághoz és a térségben folytatott, tágabb értelemben vett tudományos diplomáciához. A tudományos diplomácia eszközei révén a kutatás és az innováció területén folytatott nemzetközi együttműködés „puha” hatalmi eszközként alkalmazható a kiemelt jelentőségű országokkal és régiókkal ápolt kapcsolatok javítására. A tudományos diplomácia segítheti az EU-t a válságkezelésben és a békeépítésben is[6]. Ezenkívül a SESAME a tudományos felhasználók széles köre számára elérhető létesítményként várhatóan átfogó társadalmi-gazdasági hatást fog kifejteni. Előmozdítja olyan alapvető fontosságú innovációs intézkedések megvalósulását, mint a technológiatranszfer, a készségek és a humántőke fejlesztése, a tudományos csereprogramok, a kutatók képzése, valamint a közös kutatási-fejlesztési tevékenységek. Ily módon a SESAME segítséget nyújt ahhoz is, hogy a térség újból bekapcsolódjon azokba a globális társadalmi-gazdasági folyamatokba, amelyek az ismeretek gyarapításán és az innováció előmozdításán keresztül virágzóvá és stabillá teszik a Közel-Keletet. Az EU jelentős összegeket fordít a térségben folyó kutatási és tudományos együttműködésre és különösen a SESAME-ra[7]. Az Európai Bizottság ezért úgy ítéli meg, hogy a SESAME szervezetén belüli megfigyelői státusz kérelmezése az alábbi előnyökkel járna az EU számára: megfelelően tükrözné az EU-nak a kezdeményezés iránti komoly elkötelezettségét és az ahhoz való jelentős hozzájárulását. Több, a térségben aktív szerepet játszó jelentős, illetve feltörekvő globális szereplő (az USA, Oroszország, Kína, Brazília stb.) már jelenleg is megfigyelői státuszt élvez a projektben; növelné az EU globális ismertségét és megerősítené az Unió – mint a tudományos kiválóságot és a fejlődést a régióban előmozdító szereplő – nemzetközi profilját; · hozzájárulna a munkahelyteremtéshez, a növekedéshez és a stabilitáshoz a térségben; fokozná a régióban megvalósuló technológiatranszfert és innovációt; tanúskodna az EU által vezérelveivel – a fenntartható fejlődéssel és a népek közötti kölcsönös tisztelettel – összhangban a globális tudományos együttműködés terén betöltött vezető szerepről; jó példája lehetne az Unió számára az eredményesen működő tudományos diplomáciai eszközöknek; fokozná a projekt ismertségét, és ezáltal további regionális szereplők támogatását is megnyerhetné számára. 4. Következtetések Az Európai Bizottság a fent ismertetett elemek alapján úgy ítéli meg, hogy az EU jelentős mértékben növelné ismertségét és befolyását azáltal, ha megkapná a megfigyelői státuszt a SESAME-ban. A Bizottság felkéri a Tanácsot, hogy hagyja jóvá a fent felvázolt megközelítést, és támogassa a Bizottságot az EU SESAME-n belüli megfigyelői státuszának elnyerésére irányuló intézkedések előkészítésében. [1] A szinkrotronok a látható spektrumon kívül eső (infravörös, ultraibolya, a röntgensugárzás hullámhossztartományába, illetve még távolabbi tartományokba tartozó) fényt (sugárnyalábokat) használnak az anyagok tanulmányozására (a biológiai sejtektől az atomokig). Alkalmazások széles körében jutnak szerephez: a betegségek infravörös képalkotás segítségével történő diagnosztizálásában, gyógyszerek kifejlesztésében, a napelemek hatásfokának javításában, a szén-dioxid-leválasztásban, a régészeti leletek értékelésében stb. [2] http://www.sesame.org.jo/sesame/about-us/what-is-sesame.html [3] A Közel-Keleten, a BESSY I (Berlin Electron Storage Ring Company for Synchrotron Radiation) berendezés alkotóelemeire alapozva létesítendő nemzetközi szinkrotronsugár-forrás ötletét német és nemzetközi tudósok vetették fel a 90-es évek végén. A német kormány beleegyezett a BESSY I alkotóelemeinek a Jordániában megvalósítandó SESAME céljaira történő átadásába. Az alkotóelemek 2002 júniusában érkeztek meg rendeltetési helyükre. [4] cessamag.web.cern.ch [5] www.linksceem.eu [6] Jelentés a kutatás és az innováció területén folytatott nemzetközi együttműködés stratégiájának végrehajtásáról (COM(2014) 567). [7] Az EU által a SESAME számára ez idáig nyújtott pénzügyi hozzájárulás több mint 12 millió eurót tesz ki, amit az uniós tagállamok számottevő értéket képviselő természetbeni hozzájárulásai egészítenek ki.